Is die Bokke nog die beste span in Afrika?Allister Coetzee se Springbokspan is die swakste Bokspan ooit. Ná Saterdag se skokneerlaag teen Italië (wat deur baie ondersteuners voorspel is), is daar geen salf meer aan hierdie Bokke te smeer nie. Die eerste nederlaag ooit teen Italië (13de op die Wêreldranglys) , die eerste nederlaag tuis teen Ierland (wat met net 14 spelers moes klaarkom nadat CJ Stander reeds in die eerste helfte afgestuur is), ŉ rekordnederlaag teen Nieu-Seeland (15-57) en die eerste keer oorsese slae teen Argentinië (in Salta) … Dit volg na verlede jaar se skok teen Japan (32-34). Nou is daar Italië, ŉ land wat dusver net 181 van sy 472 wedstryde (38.35%) kon wen, en wat al teen Zimbabwe, Namibië, die Tsjeggiese Republiek, Duitsland, Spanje, Marokko, Roemenië, Rusland, Tonga, Samoa, die Cook-eilande, Japan en Fidji verloor het. Hulle is ook voorheen op toer in Suid-Afrika deur die Luiperds, Grens-Bulldogs en Poemas geklop en het in 1998 ŉ honderdtal, 101 punte teen die Bokke afgestaan. Die Bokke het vanjaar 11 toetse gespeel, maar net vier gewen, 227 punte aangeteken, maar 302 afgestaan. Boonop kon hulle nie ŉ onervare Barbarianspan, wat gelaai was met spelers sonder toetsondervinding en net een keer saam kon oefen, klop nie. Daar was voorheen ook swak Bok-spanne, maar gewoonlik net vir ŉ reeks of twee. In 1964/’65 het die Bokke sewe toetse namekaar verloor, maar dit was oorsee teen Ierland (6-9) en Skotland (5-8), teen die Wallabies in Australië (11-18 en 8-12) teen die All Blacks in Nieu-Seeland (3-6, 0-13 en 3-20). Nee, nie teen Italië of Japan nie, en ook nie teen Argentinië nie! In elke een van daardie Bokspanne was daar Bokke wat ŉ Wêreldspan sou haal … Jannie Engelbrecht, John Gainsford, Mannetjies Roux, Dawie de Villiers, Avril Malan, Frik du Preez, Tommy Bedford, Jan Ellis en Doug Hopwood en nog sulke ysters. Daar was spelbrekers en spelskeppers, en daar was ysters. In 2002 is die Bokke met 21-6 deur Skotland, 30-10 deur die Franse en 53-3 deur Engeland oorrompel, maar het die jaar daarna teruggeveg. Hoeveel van die huidige Bokke sal ŉ Wêreldspan haal? Hoeveel van die huidige Bokke sou ná elke toets in ŉ gekombineerde span met die teenstanders die paal gehaal het?